Diari Oficial de la Generalitat Valenciana


Sumari del DOGV 9620, del 19-06-2023 (2023/6778)

RESOLUCIÓ de 13 de juny de 2023, del director general de l'Institut Valencià de Cultura, per la qual es convoquen subvencions destinades a l'adquisició d'instruments musicals durant els mesos de desembre de 2022 a novembre de 2023.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9620

Data del DOGV
:   19-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6778


Data del document
:   13-06-2023

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * Institut Valencià de Cultura
    * ajuda pública

RESOLUCIÓ de 13 de juny de 2023, del director general de l'Institut Valencià de Cultura, per la qual es convoquen subvencions destinades a l'adquisició d'instruments musicals durant els mesos de desembre de 2022 a novembre de 2023. [2023/6778]  
Mitjançant l'Ordre 12/2023, de 24 de maig, de la Conselleria d'Educació, Cultura i Esport (DOGV 9605, 29.05.2023), s'estableixen les bases reguladores per a la concessió de subvencions públiques, en règim de concurrència competitiva, destinades a l'adquisició d'instruments musicals (d'ara en avant, ordre de bases).  
D'altra banda, el Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix en l'annex únic i dins de l'objectiu estratègic 3 de l'Institut Valencià de Cultura, «Investigació i difusió de les diverses manifestacions artístiques competència de l'Institut Valencià de Cultura», la línia de subvenció per a l'adquisició i millora d'instruments musicals.  
De conformitat amb la resolució de la presidenta de l'Institut Valencià de cultura de 31 de maig de 2023 (DOGV 9615, 12.06.2023), es faculta la persona titular de la direcció general de l'Institut Valencià de Cultura perquè dicte les resolucions i instruccions que es consideren oportunes per al desplegament i l'aplicació del que es disposa en l'ordre de bases, i es delega expressament en aquesta persona tant la convocatòria anual de subvencions com la concessió d'aquestes i la resolució de les incidències que puga haver-hi posteriorment, incloent-hi els errors materials, aritmètics o de fet.  
Així, en virtut de l'habilitació competencial esmentada, resolc:  
  
Primer. Objecte, finalitat i àmbit d'aplicació  
1. Convocar la concessió de subvencions destinades a l'adquisició d'instruments musicals, en el marc de les competències de l'Institut Valencià de Cultura i d'acord amb els objectius que té encomanats. Aquestes subvencions tenen per finalitat millorar la dotació de les associacions musicals sense ànim de lucre de la Comunitat Valenciana per a enriquir l'oferta musical i la formació de qualitat dels músics valencians.  
2. Les ajudes es concediran d'acord amb els principis de publicitat, transparència, objectivitat, igualtat i no-discriminació, en particular en matèria d'igualtat de gènere, mitjançant el règim de concurrència competitiva, per a adquisicions que tinguen lloc entre l'1 de desembre del 2022 i el 30 de novembre del 2023, tots dos inclosos.  
3. Aquestes subvencions contribuiran al finançament parcial de l'adquisició, fins a un màxim del 65 % de les despeses subvencionables, sense comptar l'import de l'impost sobre el valor afegit aplicable (IVA). I, en cap cas, en concurrència amb altres ingressos o recursos, podran superar el cost de l'adquisició subvencionada.  
  
Segon. Entitats beneficiàries  
1. Per a obtenir la condició d'entitat beneficiària d'aquestes ajudes cal complir el que s'estableix en l'article 2 de l'ordre de bases.  
Així, poden ser beneficiàries d'aquestes ajudes les associacions musicals que hagen adquirit o vulguen adquirir instruments musicals durant el període d'aquesta convocatòria i complisquen els requisits següents:  
a) Que en el moment de la finalització del termini de presentació de sol·licituds de la convocatòria figuren inscrites en el registre que legalment corresponga, com a associacions o fundacions sense ànim de lucre la finalitat de les quals finalitat siga la divulgació i promoció cultural de la música.  
b) Que el seu domicili social estiga radicat en l'àmbit territorial de la Comunitat Valenciana.  
c) Que formen part, com a entitat associada, de la Federació de Societats Musicals de la Comunitat Valenciana (FSMCV) o bé que demostren l'existència i l'activitat d'una agrupació musical lligada a l'associació sol·licitant, almenys durant els cinc anys anteriors a la data de sol·licitud de la convocatòria d'ajudes.  
  
Tercer. Concurrència de fonts de finançament i compatibilitat de subvencions  
1. Les ajudes previstes en aquesta convocatòria són incompatibles amb la percepció d'altres subvencions, ajudes, ingressos o recursos destinats a la mateixa finalitat i procedents de qualsevol administració o ens públic o privat, nacional o internacional.  
  
2. Els interessats només podran presentar una sol·licitud d'ajuda. En el cas que un mateix peticionari sol·licite més d'una ajuda, no s'admetrà cap de les sol·licituds presentades.  
3. Les ajudes previstes en aquesta convocatòria s'ajustaran al que estableix l'article 17 de l'ordre de bases, tenint en compte que estan acollides al règim de minimis.  
  
Quart. Finançament i quantia  
1. D'acord amb la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2022), les ajudes convocades s'imputaran al crèdit previst en la secció 09, entitat 00874, línia de subvenció S7274000, «Ajudes a adquisició i millora d'instruments musicals», per un import màxim de 225.000 euros, inclòs en el capítol VII del pressupost de l'Institut Valencià de Cultura. Aquest import pot ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
2. L'import màxim individual de la subvenció no pot superar 10.000 €, de conformitat amb el que s'estableix en l'article 16 de l'ordre de bases.  
3. L'import assignat a cada beneficiari és proporcional a la puntuació obtinguda en aplicació dels criteris de valoració i al pressupost presentat en el seu projecte.  
  
Cinqué. Presentació de sol·licituds  
1. El termini de presentació de sol·licituds serà de quinze dies hàbils a comptar des de l'endemà de la publicació d'aquesta convocatòria al Diari Oficial de la Generalitat Valenciana. L'incompliment d'aquest termini donarà lloc a la no admissió de la sol·licitud.  
2. Les sol·licituds han de dirigir-se a la seu de l'Institut Valencià de Cultura.  
Totes les sol·licituds s'han de presentar per via telemàtica a través del registre electrònic accessible des de la web https://sede.ivc.gva.es/.  
Per a això l'entitat o el seu representant legal han de disposar d'algun dels certificats o signatures electròniques que admet aquesta aplicació.  
En cap cas són vàlids els documents als quals s'haja d'accedir mitjançant enllaços o adreces webs, corresponents a portals o pàgines web, aplicacions o plataformes d'emmagatzematge, o a serveis d'allotjament d'arxius, i es consideraran aquests documents no presentats.  
  
Les sol·licituds es consideraran efectivament presentades, a l'efecte de la comprovació i del còmput de terminis, en el moment en què l'entitat sol·licitant obtinga el justificant de presentació que genere el registre electrònic que s'establisca en la convocatòria corresponent.  
  
3. Les sol·licituds han d'emplenar-se necessàriament de conformitat amb el model de sol·licitud que s'adjunta a aquesta resolució com a annex I, model que inclou els punts detallats a continuació, i que ha d'anar acompanyat obligatòriament dels documents o certificats a què aquests fan referència, quan siga el cas:  
a) Projecte detallat de l'adquisició per a la qual se sol·licita la subvenció, en el qual s'especificaran marques, models i altres característiques tècniques rellevants de l'instrument o instruments que s'han adquirit o que es volen adquirir durant el període de la convocatòria (annex I, apartat B).  
b) Pressupost detallat de les despeses d'adquisició (annex I, apartat C).  
De conformitat amb l'article 31.3 de la Llei 38/2003, de 17 de novembre, general de subvencions, en el cas que aquest pressupost supere la suma de 15.000 euros, sense comptar amb l'import de l'IVA aplicable, s'ha de tindre en compte que en cas de ser beneficiari de l'ajuda, cal acreditar la sol·licitud de, com a mínim, tres ofertes/pressupostos diferents de tres proveïdors diferents, amb caràcter previ a l'adquisició del compromís per a la compra, llevat que per les característiques especials no existisca en el mercat més que una empresa subministradora o la despesa s'haja realitzat abans de la concessió de la subvenció.  
  
c) Justificació de la necessitat d'adquirir els instruments, amb la indicació de l'ús al qual seran destinats, amb l'especificació de si la compra ve motivada per la necessitat d'ampliar l'inventari de l'entitat sol·licitant o bé de renovar-lo. En aquest sentit, s'ha d'especificar si van majoritàriament destinats a la banda, a l'escola o quina és la seua destinació principal (annex I, apartat D).  
d) Un inventari actualitzat d'instruments de l'entitat (annex I, apartat E).  
e) Memòria de les activitats pedagògiques i musicals realitzades en el curs acadèmic immediatament anterior i la prevista per al que correspon a aquesta convocatòria (annex I, apartat F).  
f) Circumstàncies de l'associació musical respecte a la seua condició de beneficiari (annex I, apartat H).  
g) Característiques de l'agrupació musical (annex I, apartat I).  
h) Declaració responsable d'ajudes d'estat: relació i import de les subvencions, ajudes, ingressos o recursos que s'hagen sol·licitat a altres administracions o ens públics o privats, nacionals o internacionals, per a la mateixa finalitat i durant l'exercici fiscal en curs, i declaració responsable de no obtenció de cap ajuda, subvenció, ingrés o recurs per a l'adquisició d'aquests mateixos instruments, procedent d'altres administracions o ens públics o privats, nacionals o internacionals, durant aquest mateix període (annex I, apartat J).  
  
i) Declaració responsable d'ajudes de minimis de l'exercici fiscal present i dels dos exercicis anteriors (annex I, apartat K).  
j) D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part del sol·licitant, l'òrgan gestor del procediment està autoritzat a obtindre directament les dades dels documents elaborats per qualsevol administració pública, excepte les dades tributàries que requereixen autorització expressa (aquestes opcions figuren en el model de sol·licitud: annex I, apartat L) respecte a aquells que es proposen com a beneficiaris i que per a aquest procediment són les següents:  
1r. Dades d'identitat (NIF o document equivalent en cas d'estrangers) de la persona que exercisca la representació legal de l'entitat amb facultat per a actuar davant de l'Administració.  
2n. Certificat de l'Agència Estatal d'Administració Tributària que acredite que està al corrent de les seues obligacions.  
3r. Certificat de la Tresoreria General de la Seguretat Social que acredite que està al corrent de les seues obligacions.  
4t. Certificat de l'Agència Tributària Valenciana (ATV) que acredite que està al corrent de les seues obligacions tributàries amb la Generalitat.  
5é. Certificat de l'Agència Estatal d'Administració Tributària que acredite la seua inscripció en el Cens d'empresaris, professionals i retenidors on conste la qualificació de l'activitat econòmica de l'entitat o, alternativament, l'alta en l'impost d'activitats econòmiques.  
  
En cas de manifestar, en l'imprés de sol·licitud, oposició a la seua obtenció per l'Administració o no autoritzar l'accés a les dades tributàries, seran els interessats els qui hagen d'aportar els citats documents i certificats.  
k) Declaració responsable en què es manifeste que (annex I, apartat M):  
1r. L'òrgan competent de l'entitat, segons els seus estatuts, ha acordat formular la sol·licitud de la subvenció i s'ha d'indicar la data d'aquest acord.  
2n. L'òrgan competent de l'entitat ha acordat facultar la persona que té la representació legal d'aquesta per a subscriure la sol·licitud de subvenció i realitzar tots els tràmits relacionats.  
3r. En el moment de la presentació de la sol·licitud l'entitat figura inscrita en el registre que li correspon legalment, com a associació o fundació sense ànim de lucre, la finalitat de la qual és la divulgació i promoció cultural de la música.  
4t. El domicili social està radicat en l'àmbit territorial de la Comunitat Valenciana i així s'indica en els seus estatuts.  
5é. L'entitat sol·licitant no incorre en cap de les prohibicions per a obtenir la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes que estableix l'article 13.7 del cos legal esmentat.  
  
6é. L'entitat disposa, per a aquest exercici, de recursos econòmics propis o procedents de fonts de finançament diferents d'aquesta convocatòria, destinats a la mateixa adquisició d'instruments musicals que motiva aquesta sol·licitud, i que aquests recursos representen, com a mínim, el 35 % de l'import total del pressupost.  
7é. L'entitat compleix tots els requisits i totes les obligacions exigits en les bases d'aquesta convocatòria de subvencions, disposa de tota la documentació que així ho acredita i es compromet a complir les obligacions derivades de la concessió de la subvenció, en cas de resultar beneficiària i durant el temps determinat en les bases indicades i en la Llei general de subvencions i el seu reglament.  
  
8é. L'entitat compleix la normativa relativa al foment de l'ocupació de persones amb discapacitat o, si s'escau, declaració de l'exempció d'aquesta obligació, d'acord amb el que es disposa en l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV 4479, 11.04.2003), i en l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat (DOGV 4907, 21.12.2004).  
l) Les sol·licituds s'han d'acompanyar amb la documentació següent (annex I, apartat N):  
1r. Certificat d'inscripció al Registre d'Associacions o, si és el cas, al Registre de Fundacions.  
2n. Relació actualitzada de membres de la Junta Directiva.  
3r. Alta en l'IAE o, alternativament, alta en el Cens d'empresaris, professionals i retenidors, on conste la qualificació de l'activitat econòmica corresponent per a la qual se sol·licita la subvenció.  
  
4t. Estatuts vigents.  
4. Si la sol·licitud d'iniciació no reunira els requisits establits per a poder concórrer a la convocatòria o faltara documentació, s'aplicarà el que es disposa en l'article 5 de l'ordre de bases i, en tot cas, l'esmena de la documentació haurà de presentar-se d'acord amb el que s'indica en el punt 2 d'aquest resolc tercer per a les sol·licituds.  
  
L'òrgan instructor podrà requerir, a més, a les persones sol·licitants que proporcionen qualsevol informació aclaridora que siga necessària per a la gestió de la sol·licitud. Però en cap cas, a través de l'esmena, poden acreditar-se circumstàncies o mèrits que incidisquen en la valoració del projecte.  
En aquest sentit, la documentació acreditativa de mèrits objecte de valoració, o siga, l'annex I de la sol·licitud, s'ha de registrar dins del termini de presentació de sol·licituds, i no es requerirà posteriorment per a cap qüestió relacionada amb aquests mèrits, ja que no tindrà validesa cap dada o document que haja de ser objecte de valoració i que s'aporte amb data posterior a l'últim dia de termini de presentació de sol·licituds.  
L'IVC cursarà les notificacions per via electrònica a través de l'adreça electrònica habilitada per a aquesta gestió o, si no, a través de la carpeta ciutadana de l'entitat o del seu representant legal.  
Les notificacions es consideraran practicades o rebutjades en els termes que s'indiquen en els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren 10 dies naturals sense que s'accedisca al contingut, s'entendrà que la notificació ha sigut rebutjada i es tindrà per realitzat el tràmit de la notificació.  
5. Els requeriments individuals d'esmena podran ser substituïts per la publicació a la web de l'IVC d'una llista completa de les sol·licituds presentades en què s'indiquen les que estan completes, les incompletes, amb indicació de la documentació que falta per aportar o esmenar, i les no admeses a tràmit. Aquesta publicació té la consideració de notificació a l'efecte de computar el termini per a esmenar o completar la sol·licitud presentada.  
  
Sisé. Instrucció i avaluació del procediment  
1. D'acord amb el que s'estableix en l'article 6.1 de l'ordre de bases, l'òrgan competent per a l'ordenació i instrucció del procediment de concessió de les ajudes és el Servei d'Ajudes de la Direcció General de l'IVC, que podrà acordar en qualsevol moment del procediment, d'ofici, totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
L'aportació de documents i la presentació d'al·legacions durant la tramitació del procediment, una vegada començat, es realitzarà de manera telemàtica a través de la seu electrònica de l'IVC, accedint al servei digital d'aportació de documents a procediments en tramitació. Haurà de concretar-se la convocatòria a què es presenta i en la descripció fer referència a l'expedient corresponent.  
Finalitzat el termini de presentació de sol·licituds, podrà publicar-se a la web de l'IVC https://ivc.gva.es/val/ivc-val/ajudes-2023/ajudes-musica-2023/instruments-sollicitud-2023, una llista provisional de sol·licituds admeses i excloses, amb indicació dels motius de l'exclusió en cada cas.  
2. L'avaluació la durà a terme una comissió tècnica de valoració la composició de la qual s'haurà d'ajustar al principi de presència equilibrada de dones i homes que estableix l'article 54 de la Llei orgànica 3/2007, de 22 de març, per a la igualtat efectiva d'homes i dones, i respondrà al que es disposa en l'article 6 de l'ordre de bases.  
  
3. La comissió tècnica de valoració, vistes les sol·licituds presentades i l'interés dels projectes d'adquisició respectius, emetrà un informe que quedarà reflectit en l'acta corresponent en la qual es concretarà el resultat de la seua avaluació, d'acord amb els criteris de valoració que s'enumeren en el resolc sisé d'aquesta resolució, la prelació dels projectes de més a menys puntuació, com també la proposta de beneficiaris i la quantia provisionals, de conformitat amb els límits establits en el punt 2 del resolc tercer d'aquesta resolució.  
  
Les actes de la comissió tècnica de valoració es publicaran a la web https://ivc.gva.es/val/ivc-val/ajudes-2023/ajudes-musica-2023/instruments-concessio-2023.  
4. En vista de l'expedient i de les actes, l'òrgan instructor elaborarà la proposta de resolució provisional, degudament motivada, que es publicarà a la web de l'IVC, https://ivc.gva.es/val/ivc-val/ajudes-2023/ajudes-musica-2023/instruments-concessio-2023>, i que inclourà un termini de 10 dies hàbils, a comptar des de l'endemà d'aquesta publicació, per a la presentació d'al·legacions.  
Transcorregut aquest termini, emetrà un informe en el qual conste que de la informació que figura en poder seu es desprén que les entitats beneficiàries compleixen tots els requisits necessaris per a accedir a les subvencions.  
  
Seté. Criteris de valoració de les sol·licituds  
Per a l'elaboració del seu informe, la comissió tècnica de valoració tindrà en compte els criteris de valoració, com també les puntuacions mínimes i màximes exigides, que conté l'article 15 de l'ordre de bases i que a continuació es detallen.  
1. Les sol·licituds i els projectes es puntuaran fins a un màxim de 100 punts i no podran proposar-se com a beneficiaris els titulars de projectes per als quals s'haja sol·licitat ajuda i que no aconseguisquen, com a mínim, 50 punts. Els factors que es tenen en consideració són els següents:  
a) El projecte detallat d'adquisició de l'instrument o instruments es valora fins a un màxim de 60 punts. Si no s'aconsegueixen 30 punts, la puntuació és de 0 punts. Es tindran en compte els apartats següents:  
  
1r. Característiques tècniques i qualitat dels instruments a adquirir. Adequació a les necessitats del sol·licitant, segons el projecte presentat i a l'inventari existent. Es valorarà fins a un màxim de 25 punts.  
  
2n. Capacitat organitzativa del sol·licitant segons la memòria d'activitats musicals i pedagògiques. Es valorarà fins a un màxim de 25 punts segons el desglossament següent:  
a) Activitats de banda i orquestra: 0,3 punts per activitat, fins a un màxim de 9 punts.  
b) Activitats de banda i orquestra juvenil: 0,3 punts per activitat, fins a un màxim de 3 punts.  
c) Activitats corals: 0,25 punts per activitat, fins a un màxim d'1 punt.  
d) Cercaviles i desfilades/processons: 0,1 punt per activitat, fins a un màxim d'1 punt.  
e) Existència d'altres agrupacions instrumentals dependents de l'entitat sol·licitant: 1 punt per agrupació, fins a un màxim de 5 punts.  
  
f) Altres activitats com ara conferències, edició de CD, edició de llibres o produccions d'arts escèniques: 0,50 punts per activitat, fins a un màxim de 3 punts.  
g) En cas que l'entitat sol·licitant desenvolupe activitats pedagògiques de manera regular, podrà obtindre fins a 2 punts addicionals, segons l'abast i la rellevància de l'activitat.  
h) En cas que l'entitat sol·licitant desenvolupe activitats pedagògiques de manera ocasional, podrà obtindre fins a 1 punt addicional, segons l'abast i la rellevància de l'activitat.  
3r. Incidència de l'entitat sol·licitant en el desenvolupament de l'entorn sociocultural. Es tindrà en consideració el nombre d'estudiants matriculats en les activitats pedagògiques dutes a terme per l'entitat sol·licitant en el curs anterior a aquesta convocatòria, en relació amb el nombre d'habitants de la població on estiga i la incidència en el desenvolupament de les circumstàncies socioculturals d'aquesta població. Es valorarà fins a un màxim de 10 punts.  
b) Estructura i adequació al territori, es valorarà fins a un màxim de 30 punts. Es tindran en compte els apartats següents:  
1r. Nombre d'integrants de l'agrupació musical i antiguitat d'aquesta. Es valorarà fins a un màxim de 20 punts.  
En aquest sentit, el nombre d'integrants es valorarà fins a un màxim de 10 punts segons el desglossament següent:  
- Menys de 40 músics: 2 punts  
- Entre 40 i 50 músics: 4 punts  
- Entre 51 i 80 músics: 6 punts  
- Entre 81 i 110 músics: 8 punts  
- Més de 110 músics: 10 punts  
Per antiguitat s'obtindran 0,5 punts per cada 10 anys d'existència, amb un màxim de 10 punts.  
2n. Nombre d'habitants del municipi. Es valorarà entre 1 i 10 punts segons el nombre d'habitants del municipi on estiga situada l'entitat sol·licitant, en funció el desglossament següent:  
- Municipis de menys de 1.000 habitants: 10 punts  
- Municipis entre 1.000 i 1.999 habitants: 9 punts  
- Municipis entre 2.000 i 3.999 habitants: 8 punts  
- Municipis entre 4.000 i 6.999 habitants: 7 punts  
- Municipis entre 7.000 i 9.999 habitants: 6 punts  
- Municipis entre 10.000 i 14.999 habitants: 5 punts  
- Municipis entre 15.000 i 24.999 habitants: 4 punts  
- Municipis entre 25.000 i 49.999 habitants: 3 punts  
- Municipis entre 50.000 i 99.999 habitants: 2 punts  
- Municipis de 100.000 habitants o més: 1 punt  
c) El pressupost, IVA exclòs, del projecte d'adquisició d'instruments presentat es valorarà entre 0 i 10 punts, segons el desglossament següent:  
- Pressupost de menys de 1.000 euros: 0 punts  
- Pressupost entre 1.000 i 1.999 euros: 1 punt  
- Pressupost entre 2.000 i 2.999 euros: 3 punts  
- Pressupost entre 3.000 i 3.999 euros: 5 punts  
- Pressupost entre 4.000 i 4.999 euros: 6 punts  
- Pressupost entre 5.000 i 6.999 euros: 8 punts  
- Pressupost entre 7.000 i 9.999 euros: 9 punts  
- Pressupost de 10.000 euros o més: 10 punts  
  
Quadre resum  
Projecte d'adquisició d'instruments Màxim 60 punts  
(mínim 30 punts)  
Característiques tècniques i adequació 25 punts   
Capacitat organitzativa 25 punts   
Incidència en el desenvolupament sociocultural 10 punts   
Adequació al territori 30 punts  
Nombre d'integrants i antiguitat 20 punts   
Nombre d'habitants 10 punts   
Pressupost 10 punts  
Puntuació total màxima 100 punts  
  
  
Huité. Resolució de la convocatòria  
1. En virtut de la resolució de la presidenta de l'Institut Valencià de Cultura de 31 de maig de 2023 (DOGV 9615, 12.06.2023), la resolució de concessió o denegació de les ajudes correspondrà a la persona que exercisca la direcció general de l'Institut Valencià de Cultura.  
2. Haurà de ser motivada d'acord amb el que es preveu en l'ordre de bases i en aquesta convocatòria, fent al·lusió als criteris de valoració i determinant tant els projectes subvencionats i la quantia de l'ajuda com, la no concessió, per desistiment, renúncia al dret o impossibilitat material sobrevinguda.  
3. La resolució del procediment, que posarà fi a la via administrativa, es dictarà i es notificarà en el termini màxim de sis mesos, a comptar des de la data de publicació de la convocatòria.  
Així mateix, aquesta resolució s'haurà de publicar en el Diari Oficial de la Generalitat Valenciana, d'acord amb el que es disposa en els articles 26 de la Llei general de subvencions i 40 i 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web https://ivc.gva.es/val/ivc-val/ajudes-2023/ajudes-musica-2023/instruments-concessio-2023/.  
En el cas que la convocatòria no es resolga en el termini establit anteriorment, els interessats estaran legitimats per a entendre desestimades totes les sol·licituds per silenci administratiu negatiu, sens perjudici de l'obligació de l'Institut Valencià de Cultura de resoldre expressament sobre el procediment, inclosa en la Llei 39/2015, d'1 d'octubre.  
  
  
Nové. Obligacions de les entitats beneficiàries  
D'acord amb el que s'estableix en l'article 3 de l'ordre de bases reguladores, seran obligacions de les entitats beneficiàries d'una ajuda:  
  
1. Realitzar l'adquisició que fonamenta la concessió de la subvenció durant el període comprés entre l'1 de desembre del 2022 i el 30 de novembre del 2023, d'acord amb el projecte presentat.  
2. Comunicar a l'Institut Valencià de Cultura qualsevol eventualitat o reformulació del projecte, o canvi de caràcter substancial, que puga afectar el desenvolupament del projecte d'adquisició objecte de subvenció.  
La realització de canvis substancials sense comunicació prèvia i autorització subsegüent de l'Institut Valencià de Cultura, podrà determinar la minoració o revocació de la subvenció, segons el que es disposa en el resolc desé d'aquesta resolució de convocatòria.  
  
3. Justificar l'aplicació de la subvenció d'acord amb el projecte presentat en la sol·licitud i en el termini i la forma indicats en el resolc dotzé d'aquesta resolució, conservant els documents justificatius de l'aplicació dels fons concedits per a poder acreditar la despesa i respondre a les actuacions de comprovació i control.  
  
En relació amb les ajudes concedides, les entitats beneficiàries s'han de sotmetre a les actuacions de comprovació i control financer que corresponguen al pla de control establit en l'article 14 de l'ordre de bases i en el resolc tretzé d'aquesta resolució.  
4. Acreditar la recepció dels instruments adquirits.  
5. Declarar responsablement el compromís de no transmetre a títol onerós ni gratuït, ni cedir, durant la seua vida musical, els instruments adquirits amb la subvenció.  
6. Declarar responsablement la no percepció d'altres subvencions, ajudes, ingressos o recursos destinats a la mateixa finalitat i procedents de qualsevol administració o ens públic o privat, nacional o internacional.  
7. A partir de la publicació de la resolució de concessió, els beneficiaris hauran de fer constar en la pàgina web de l'entitat, la col·laboració de l'Institut Valencià de Cultura, inserint, en lloc preferent i destacat, els logotips oficials, d'acord amb les normes d'identitat corporativa d'aquesta institució, que estan disponibles en la pàgina web   
https://ivc.gva.es/es/ivc/quienes-somos-ivc/logos.  
Quan escaiga, es donarà publicitat al caràcter públic del finançament de l'adquisició, d'acord amb el que es disposa en l'article 18.4, de l'LGS i en les circumstàncies i condicions previstes per l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
8. Participar en aquelles activitats de foment, difusió o promoció cultural organitzades per la Generalitat relacionades amb les adquisicions subvencionades en les quals siguen requerides per a això les entitats beneficiàries, i autoritzar-ne la difusió a través de la pàgina web de l'Institut Valencià de Cultura.  
9. Comunicar per escrit la renúncia a l'ajuda concedida, quan no siga possible realitzar l'adquisició per a la qual s'ha concedit o quan no es puguen complir les condicions previstes en aquesta convocatòria.  
  
10. Acreditar, abans de dictar-se la proposta de resolució de les ajudes, i també en el moment de la justificació d'aquestes ajudes, estar al corrent en el compliment de les obligacions tributàries i amb la Seguretat Social, en la forma que determinen l'LGS i l'RLGS. L'òrgan instructor pot verificar el compliment d'aquestes obligacions sempre que s'observe el que es disposa en l'article 28.2 de l'LPAC i en l'article 95.k de la Llei general tributària.  
11. Procedir al reintegrament dels fons percebuts en els supòsits prevists en l'article 37 de l'LGS i d'acord amb el que estableix l'article 172 de l'LHIS.  
12. Les de caràcter general a què fa referència l'article 14 de l'LGS i les altres normes aplicables en la disposició de fons públics.  
  
  
Desé. Quantia mínima per justificar i canvis substancials  
1. D'acord amb l'article 3.1 c) de l'ordre de bases, les entitats beneficiàries d'una subvenció estan obligades a justificar, com a mínim, el 90 % del cost (IVA exclòs) dels instruments que van fer constar en el seu projecte de sol·licitud.  
En cas contrari, l'ajuda es minora proporcionalment, llevat que la quantitat justificada no arribe al 50 % del cost dels instruments (IVA exclòs) indicat en el projecte de sol·licitud, i en aquest cas la subvenció serà revocada.  
2. Es consideren canvis substancials, a l'efecte del que es disposa en el resolc nové, punt 2 d'aquesta convocatòria i en l'article 3.1b de l'ordre de bases:  
a) Aquells en els quals el pressupost executat mostre una desviació negativa superior al 10 % respecte del que es va presentar juntament amb la sol·licitud d'ajuda. En aquests casos, la quantitat a percebre es minorarà de manera proporcional, sempre que s'haja complit la finalitat i l'objecte de l'ajuda. En els casos en què aquesta desviació negativa fora superior al 50 % es procediria a la revocació de la subvenció.  
  
b) Les modificacions no pressupostàries que contribuïsquen a desvirtuar l'objecte, la qualitat o la naturalesa de l'adquisició projectada, que també comporten una minoració o la pèrdua total del dret al cobrament de l'ajuda, segons el grau d'alteració.  
  
Onzé. Despeses subvencionables  
1. Segons disposa l'article 11 de les bases reguladores, les despeses subvencionables es regiran pel que es disposa en l'article 31 de l'LGS i, en tot cas, perquè tinguen aquesta consideració, han d'estar directament relacionades amb l'adquisició subvencionada, de manera que, indubtablement, responguen a la naturalesa d'aquesta adquisició.  
2. Es considera despesa realitzada la que haja sigut efectivament pagada, i descomptada en compte, amb anterioritat a la finalització del període de justificació.  
3. Queda expressament exclòs de l'objecte d'aquestes subvencions qualsevol tipus d'accessori, excepte els dels instruments de percussió.  
  
En cap cas es podran incloure tampoc com a objecte de la subvenció les fundes i els cables dels instruments que no formen part de l'adquisició per a la qual se sol·licita l'ajuda. Ni tampoc faristols, cadires, altres cables, ni fungibles com ara embocadures, canyes ni una altra classe de complements.  
  
Dotzé. Termini i forma de justificació  
1. L'entitat beneficiària està obligada a presentar la justificació del compliment de les condicions imposades i de la consecució dels objectius previstos en l'acte de concessió de la subvenció.  
2. Tots els documents que servisquen per a justificar aquestes subvencions els ha de subscriure el representant legal de l'entitat beneficiària i hauran de dirigir-se a l'Institut Valencià de Cultura, a molt tardar, el dia 30 de novembre del 2023. S'aportaran per via telemàtica, tal com s'estableix en el punt 2 del resolc cinqué d'aquesta resolució, per a la presentació de sol·licituds.  
Vençut aquest termini, la falta de justificació suposarà l'incompliment de l'obligació de justificar-la, la qual cosa determinarà la revocació de la subvenció concedida.  
En els casos en què la justificació siga insuficient serà aplicable l'article 37 de la Llei general de subvencions.  
3. La justificació de la subvenció s'ajustarà al que s'estableix en l'article 10 de l'ordre de bases. Es presentarà segons els models de domiciliació bancària i de justificació que acompanyen aquesta convocatòria com a annex II i annex III, respectivament. L'annex III de justificació inclourà:  
a) Una memòria de l'activitat justificativa del compliment de les condicions imposades en la concessió de la subvenció. En aquesta memòria s'indicaran de manera expressa els instruments realment adquirits i la correspondència d'aquests amb els detallats en el projecte d'adquisició presentat juntament amb la sol·licitud (annex III, apartat C).  
b) Acreditació per part de l'entitat beneficiària de la recepció efectiva dels instruments adquirits objecte de la subvenció, amb indicació de la data (annex III, apartat D).  
c) Determinació dels recursos econòmics propis de l'entitat destinats a l'adquisició subvencionada i declaració de no percepció d'altres subvencions, ajudes, ingressos o recursos destinats a la mateixa finalitat i procedents de qualsevol administració o entitat pública o privada, nacional o internacional (annex III, apartat E).  
d) Una relació classificada de les despeses generades per l'adquisició dels instruments objecte de la subvenció. Hauran d'indicar-se també les desviacions pressupostàries esdevingudes respecte al pressupost presentat en el projecte (annex III, apartat F).  
e) Declaracions responsables del representant de l'entitat beneficiària en què s'acredite (annex III, apartat G):  
1r La veracitat del compte justificatiu i de tota la documentació aportada.  
2n La no incursió en les prohibicions establides en l'article 13 de l'LGS.  
3r El compliment de tots els requisits i les obligacions incloses en aquesta convocatòria i, també, la possessió de la documentació acreditativa.  
4t La no transmissió, a títol onerós ni gratuït, ni la cessió dels instruments adquirits amb la subvenció, durant la seua vida musical.  
4. L'annex III haurà d'acompanyar-se d'una còpia de les factures corresponents que deixen constància de l'adquisició dels instruments i de la documentació acreditativa de la realització dels pagaments, per qualsevol dels mitjans que s'indiquen en aquesta resolució.  
5. Les factures han de complir el que disposa el Reial decret 1619/2012, de 30 de novembre, pel qual s'aprova el Reglament en què es regulen les obligacions de facturació (BOE 289,01.12.2012) i altra normativa vigent.  
En les factures i en els altres documents acreditatius ha de constar com a únic destinatari l'entitat beneficiària; no s'admetran factures emeses a entitats o persones interposades en nom de la persona beneficiària ni pagaments fets per entitats o persones que no siguen les beneficiàries.  
  
Totes les despeses superiors a 300 € s'han de fer per mitjà de transferència bancària, xec o pagaré. A l'efecte del càlcul de la quantia assenyalada, s'han de sumar tots els imports o pagaments realitzats a una mateixa persona física o jurídica en què s'haja pogut fraccionar el lliurament dels béns.  
a) En el cas de pagaments per mitjà de transferència bancària, la documentació acreditativa a l'efecte de justificació serà la còpia del resguard d'aquesta, on haurà de constar el nom del destinatari, la data i l'import. Si una mateixa transferència engloba diverses factures, s'ha d'aportar una relació detallada d'aquestes.  
b) Si la forma de pagament és un xec o pagaré, el document justificatiu consistirà en un rebut, signat i segellat pel proveïdor, en el qual s'ha d'especificar el número de la factura a què correspon el pagament i, també, la data, el número i la data del xec o la data del venciment del pagaré, i davall de la signatura ha d'aparéixer el nom i el NIF de la persona que signa; s'acompanyarà d'una còpia de l'extracte bancari del càrrec en compte corresponent a l'operació justificada.  
Si la despesa és inferior a 300 euros i s'abona en efectiu, el document justificatiu consisteix en un rebut, firmat i segellat pel proveïdor, que ha d'especificar el número de la factura a què correspon el pagament, i també la data, i davall de la signatura ha d'aparéixer el nom i el NIF de la persona que signa.  
6. Les entitats beneficiàries estaran obligades a justificar, com a mínim, el 90 % del cost (IVA exclòs) dels instruments que van fer constar en el seu projecte de sol·licitud. En cas contrari, l'ajuda es minora proporcionalment, llevat que la quantitat justificada no assolisca el 50 % d'aquest cost (IVA exclòs), i en aquest cas la subvenció serà revocada, segons disposa el resolc desé, punt 1 d'aquesta convocatòria.  
  
7. No es podrà incloure com a despesa subvencionable l'import de l'IVA. Per tant, la quantitat que podrà imputar-se com a despesa és la corresponent a la base imposable de les factures.  
8. En el cas que s'hagen formalitzat contractes que tinguen un import igual o superior a 15.000 € (IVA exclòs) per al desenvolupament de l'activitat, de conformitat amb l'article 31.3 de la Llei 38/2003, de 17 de novembre, general de subvencions, s'ha d'acreditar la sol·licitud d'almenys tres ofertes/pressupostos de tres proveïdors diferents, amb caràcter previ a l'adquisició del compromís per al lliurament del bé, llevat que per les especials característiques d'aquest bé no existisca en el mercat més que una empresa subministradora, circumstància que s'haurà de fonamentar, o que la despesa s'haja realitzat amb anterioritat a la concessió de la subvenció.  
Aquestes tres ofertes/pressupostos, juntament amb l'argumentació dels motius que han dut al beneficiari a l'elecció del proveïdor pel qual ha optat, han d'acompanyar l'annex III de sol·licitud i, en tot cas, serà preceptiu que l'aportació d'aquests documents siga efectiva en el moment de la justificació.  
  
Tretzé. Pla de control  
1. Les mesures del pla de control al qual es veuen sotmeses les entitats beneficiàries d'ajudes s'estableixen en l'article 14 de les bases reguladores i es componen de:  
a) Mesures de control documental.  
b) Mesures de comprovació material, sobre un 25 % de les entitats beneficiàries d'ajudes.  
  
Catorzé. Pagament i garanties  
1. Una vegada verificat que la justificació d'una ajuda, presentada per l'entitat beneficiària dins del termini i en la forma escaient, s'ajusta al que es disposa en aquesta convocatòria, començaran els tràmits encaminats al pagament de la quantia corresponent.  
Aquest pagament s'efectuarà d'una sola vegada, mitjançant transferència bancària, respectant els terminis legalment establits i segons les dades de domiciliació bancària aportades per cada beneficiari en l'annex II de domiciliació bancària, juntament amb la justificació corresponent.  
No obstant això, en virtut del que es preveu en l'article 171.1 de l'LHIS, el pagament de la subvenció no podrà realitzar-se fins que la persona beneficiària no es trobe al corrent en el compliment de les seues obligacions tributàries i davant de la Seguretat Social, o si té la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de la subvenció.  
2. De conformitat amb el que es preveu en l'article 171 de l'LHIS, es podran fer abonaments a compte i pagaments anticipats, segons el que disposa l'article 12 de les bases reguladores.  
3. Els crèdits pressupostaris afectes a aquesta convocatòria, disposats i no pagats per falta de justificació o perquè siga insuficient o incorrecta, podran ser anul·lats i, perdre la persona beneficiària el dret a percebre la subvenció assignada.  
  
Quinzé. Incompliments i règim sancionador  
1. Les infraccions i sancions es resoldran de conformitat amb el que es disposa en l'article 18 de l'ordre de bases.  
Així, l'Institut Valencià de Cultura es reserva la possibilitat de modificar o deixar sense efecte la subvenció en cas d'incompliment d'alguna de les obligacions imposades als beneficiaris en aquesta resolució, així com en els terminis i les condicions assenyalats, observant sempre els principis establits en el títol IV de l'LGS i en els articles 173 a 175 de l'LHIS.  
  
Setzé. Annexos  
Aquesta resolució inclou tres annexos, que s'indiquen a continuació:  
Annex I. Sol·licitud  
Annex II. Domiciliació bancària  
Annex III. Justificació de la subvenció  
  
Desseté. Eficàcia  
Aquesta resolució produirà efectes l'endemà que es publique en el Diari Oficial de la Generalitat Valenciana.  
  
Dihuité. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei reguladora de la jurisdicció contenciosa administrativa, contra aquest acte, que posa fi a la via administrativa, es podrà recórrer potestativament en reposició o bé caldrà presentar directament un recurs contenciós administratiu, en els terminis i davant els òrgans que s'indiquen a continuació:  
1. El recurs de reposició haurà d'interposar-se davant de la persona titular de la direcció general de l'IVC, en qualitat d'òrgan competent per a concedir les ajudes, en el termini d'un mes a comptar des de l'endemà de la publicació en el Diari Oficial de la Generalitat Valenciana.  
  
2. El recurs contenciós administratiu haurà de plantejar-se davant dels jutjats contenciosos administratius de València, en el termini de dos mesos a comptar de l'endemà de la publicació en el Diari Oficial de la Generalitat Valenciana.  
  
València, 13 de juny de 2023.- El director general de l'Institut Valencià de Cultura: Abel Guarinos Viñoles.